*ራእይና ሓንቲ ምዕብልትን ዘይትድፈር ሃገረ ኤርትራ ንምህናጽ እዩ !*

*2ይ ክፋል*

*ተዳለወ ብመድሃኔ ተስፋኣለም*

 *ኣብ ዝሓለፈ ቀዳማይ ክፋል ጽሑፈይ : ዕላማና በቲ እንዓግበሉ ኣገባብ ምዕዋትና :* *ብሕጽር ዝበለ ክምለስ እንተድኣኮይኑ ፡ ካብያታዊ ባህልና ዝወረስናዮን ፡ ኣብ ግዜ ሓርነታዊ ቃልሲ ዘማዕበልናዮም ክብርታትና ምዃኑ ገሊጸ ምባረይን ድዝከር ኮይኑ ; ቅድሚ ነቶም ክብርታትና ምግላጸይ : ናይ ሕባር መረዳእታ ንክህልወና ቁሩብ ድሕረባይታ ናይ ህዝቢ ኤርትራ ብዝዓቕመይ ምፍኣሙ ጽቡቕ ኮይኑ ይስመዓኒ :*

 *ህዝቢ ኤርትራ ክሳብ 1880 ዓ.ም ዝነበረ ግዜ ከም ህዝቢ እንተድኣ ርኢናዮ፡ ስልጡን ህዝቢ ምንባሩ ኢና ክንግንዘብ ንኽእል ፡ ስለዝኾነ* ***ሓደ ካብቲ መግለጺ መንነትና ክኣ ስልጣኔና እዩ ፡***

*~ ነዚ ምርኩስ ብምግባር ፡ ኣዱሊስ ፡ ቆሓይቶ ፡ ንግስነት በጃ ወዘተ… ናይ ስልጣኔ ቦታ ተባሂሎም ይጥቀሱ እዮም፡*

*~ ናይ ፊደላት ጽሑፋትን ናይ ሕጊ ምሕደራን ዳርጋ ናይ 5 ዘመን ከምዝነበረን ብዙሓት ተመራመርቲ ዝገልጽዎ ኮይኑ ፡ ኣብቲ* ***``ዘመነ ሹመት ቈጽሊ``*** *ኢሎም ዝጽውዕዎ ( ባይቶኣዊ ምርጫ ) ብእምነት ብቅንዕና ነጻ-ርእይቶን ማዕርነትን ሰላም ዘማእክልን ፡ ንዓድን ህዝብን አደላዲሉ፡ፍትሒ ዘንግስ ኣገባብ ምሕደራ፡ኣብዛ ናይ ሎሚ ኤርትራ ፡ ንዘመናት ከምዝነበረ ፡ ኣብ ናይ ታሪኽ መጻሕፍቲ ተሰኒዱ ንረኽቦ ፡*

*ያታዊ ማሕበረ-ቍጠባዊ ኣገባብና ንባዕሉ ፡ መግለጺ ናይ ምዕባለና'ዩ : እዚ ያታዊ ማሕበረ-ቊጠባዊ ኣገባብ ብተዛማዲ ዝመጸ ኮይኑ : ብግዚኡ ምዕቡል ሚና ማሕበራዊ ቊጠባታት ክንብሎ ንኽእል ፡ ከም ኣብነት ዝጥቀስ ኣገባብ ናይ ማሕረስ ፡ ከም ናይ መስኖን ካልኦት ንሕርሻ ክምግቡ ዝኽእሉን ፡ መንበሪ ኣባይቲ ፡ ወዘተ… ምስ ካልኦት ናይ ኣፍሪቃ ኣህዛብ ኣነጻጺርካ : ንህዝቢ ኤርትራ ከተወዳድሮ እንከለኻ ፡ ዝያዳ ዝማዕበለ ህዝቢ ምዃኑ የብርሃልና እዩ ፡*

 *ምናልባት ካብ ጎረባብትና ሃገራት ኣዕራብን ካልኦትን ዝወረስናዮ ኣገባብ ዓያይነት ክህልዉ ይኽእሉ ይኾኑ ፡ ውርሻ ግን ንባዕሉ ከም ኣምር ናይ ሓደ ህዝቢ ምዕባለ ዝውስን ኣይኮነን ፡ ንውርሻ ህርኩትነትን ስራሕን እንተወሲኽካሉን እዩ ፡ እቲ ራእይ ናይ ምዕባለ ፡ ተጨባጢ ክኸውን ዝኽእል ፡*

 *ስለዚ ህዝቢ ኤርትራ ወላ'ኳ ውሱን ዓቕሚን ፡ ንዘመናት ዘየቕሰንዎ ናይ ደገ ተጻብኦታትን ብድሆታትን ይሃልዉዎ’ምበር ፡ ነቲ ውሱን ዓቕሙ ፡ ብክቡር ባህሉን ፡ ንቕሓትን ተወፋይነትን ሓያል ውዳበን ፡ ብዕጽፍታት ኣራቢሑ ፡ ንጽንዓቱን ሓድነቱን ናብ ፍጹም ዘይንደል ከውሒ**ቀይሩ ፡ ምንባር ህላዌኡ ስለዘረጋግጸ* ***`` ዕዉት ኣብነታዊ ህዘቢ `` ክንብሎ ንኽእል*** *፡*

 *ብኻልእ ኣዘራርባ ፡ እዞም ሎሚ ትሓለቕቲ ድሞክራሲን ፡ ሕጊ ፕረስን ክመስሉ፡ ልዕሊ ዝኾነ ፍጡር ኣመና ዝልፍልፉ ፡ ናይ ትንግርቲ ተዋሳእቲ ፡ ኣብ ክንዲ ትሓጓሚ እንከሎስ ፡ ትሓዚ… ዝበሃል ፡ ንዕግበታት ሸውሃቶም መጋበርያ ፡ ብእልቢ ዘይብሉ ስውያ ፡ ኣእዛንና ዘደንቍርዎ ዘለዉ ሰብ-ፍሉይ ረብሓን ኰራዂሮምን ፡ እቲ ፍትሓውን ሓቀኛን ምሕደራ ካብኣቶም ንምሃሮ ዘይኮነ ፡ ካብ ጥንቲ ፡ ንዘመናት ከም ያታዊ ባህልና ኮይኑ ክንሰርሓሉ ዝጸናሕና ስልጡን ኣገባብ ምሕደራና እዩ ፡ ብመንጽር መርኣያኡ* ***`` ህዝቢ ኤርትራ ፡ ኣብ ትሕቲ ጽላል ሕጊ ዝተማሕደረ ስልጡን ባህሊ ዝውንን ህዝቢ '' እዩ ክንብሎ ንደፍር*** *፡*

 *ህዝቢ ኤርትራ ወናኒ ብሉጻት ክብርታት’ዩ:* *ዕዉት ህዝቢ ከብሎ ዝኽእል ፡ ስለ ብዙሕ ዝቝጽሩ ፡ ወይ ገዚፍ ጸጋታት ናይ ባህሪ ስለዘለዎ ዘይኮነ '' ዓወቱ ዝረጋገጽ ብሉጽ ክብርታት ስለዝወነነ እዩ `` ፡*

 ***እዞም ክብርታት እንብሎም ዘለና፡***

*1.* ***ስነኣእምሮኣዊ ኣቋውማ ፡ 2. ዕቃበ መንነት ፡ 3. ሓባራዊ ተሳትፎ ፡***

***4. ነብሰምትእምማን ፡ 5 ሃገራዊ ሓበን ፡ 6 ደላይ ፍትሕን ሰላምን ፡ ወዘተ... :***

***1. ስነኣእምሮኣዊ ኣቋውማ ፡***

*ዘሎኻዮ መድረኽን ፡ መጻኢ ሂወት ሃገርካን ምስ’ቲ መዓልታዊ እተካይዶ ንጥፈታትካ ክግምገም ናይገድን እዩ ፡ ንዝመጽእ ጸገማት ሃገረካ ፡ ብዘይ ፍርህን ራዕድን ነብሰ ምድሃልን ተስፋ ሙቕራጽን ፡ ዝሕለፍካዮም ተሞክሮ ቃልስታትካ ኣንጺፍካን ተረዲእካን ገምጊምካን ፡ ንዘለኻዮ መድረኽ ኣብ ረብሓኻ ንምቕያር ፡ ኣብ ነብስኻ ተሞርኲስካን ትኣማሚንካን ዘዋጽኣካ መንገዲ ምንዳይ እዩ ፡ መኽንያቱ ኩሉ ንጥፈታትካ ብዘይ ብርሁን ንጽሩን ኣርኣያን ፡ ስነኣእምሮኣዊ ኣቋውማን ፡ ዕላማኻ ክትወቅዕ ስለዘይክኣል ፡*

 *ኣብ'ዚ ዘሎናዮ እዋን ፡ ሰብ ፍሉይ ረብሓ ``ማውስ`` ንደቂሰባት ስነ-ኣእምሮኣዊ ኣቋውማ ንምብራዝ ፡ ንስዉር ቊጠባዊ መግዛእቲ ንምዕዋት : ንሜድያን ካልእን ከም ቀንዲ መሳርሒ ዝጥቀሙሉ ዘለዉ ሓደገኛ ኣገባብ ኣሰራርሓ ስለዝኾነ : ከይሰልኬና ክንነቕሓሉን ክንምክቶን ዝግብኣና' እዩ ፡* ***መኽንያቱ ብኣትሓሳስባ ዝተሳዕረ ህዝቢ ውድቀቱ ስለዝቕድም*** *፡ ብኣንጻሩ ክኣ ፡* ***ብኣትሓሳስባ ዘይስዓር ህዝቢ ቀጻልነት ምንባሩ ስለዘውሕስ ፡***

***2. ዕቃበ መንነት*** *፡*

 *መንነት መለለዪ ናይ ሓደ ህዝቢ'ዩ : ክዕቀብ ክኣ ናይ ግድን እዩ : ብኸመይ ንዕቅቦ ንዝብል ሕቶ ! ብስራሕን ፡ ተሳትፎ ናይ ዝሰፍሐ ህዝቢን እዩ ፡ ብጸሎትን ጸናጽልን : ብረዲአትን ምጽወታን : ዝትዓቀበ መንነት የሎን ፡ ካብዚ መረዳእታ ብምብጋስ ክኣ'ዩ ህዝቢ ኤርትራ ፡ ንመንነቱ ክዕቅብን ፡ ንምንባሩ ከውሕስን ፡ ንዘበናት ኣንጻር ባዕዳዊ ወራራት ገጢሙ መስዋእቲ ክኸፍል ዝተገደደን ጌና ኣብ መኸተ ተጸሚዱ ዘሎን ፡*

 ***ባህላዊ መዳይ ኣብ ምዕቃብ መንነት ፡*** *ሓደ ካብቶ ዓቢ ተራ ዝጻወቱ ረቛሒታት'ዩ:*

*- ባህሊ : ኣብ ያታ ፡ ቋንቋ : እምነት ፡ ስራሕ ፡ ኣብ ትምህርቲ ፡ ከምኡውን ብዙሕነት ከምምርቓ ፡ ( ሃገራዊ ስኒት) ኣራቢሕና ስለዘተግበርናዮ ደራኺ ንምዕባሌናን ዕቃበ ንመንነትናን ቀንዲ ረቛሒ ኮይኑ ንረኽቦ ፡ ሓያልነት ባህሊ ኣገዳስነቱ ዕዙዝ ምዃኑ ከምኣብነት ጃፓን እንተወሲድና ፡ ኣብ ምዝዛም ካልኣይ ኲናት ዓለም ፡ ኣሜሪካ ኣብ ልዕሊ ናጋሳክን ሂሮሽማን ብኣቶማዊ ደብዳብ ብኣማኢት ኣሽሓት ህዝቢ ቀዚፉ ከቢድ ዕንወት ኣብታ ሃገር ወሪዱ'ኳ እንተኾነ ህዝቢ ጃፓን ግን ኣብ ባህሎም ጽኑዕ እምነት ስለዝነበሮም ፡ መሊሱ ኣሓይልዎምን ፡ ናይ'ቲ ባርባራዊ ፍጻሜ በሰላ ኣሕውዮም : ኣብዚ ሕጂ በጺሖሞ ዘለዉ ምዕባለ ክበጽሑ’ውን ክኢሎም ፡*

 *ንሕና እንተኾነ’ውን ኣብዝነበረ ናይመግዛእቲ ዘመንን : ኣብ'ዚ መበል 21 ዓውለማዊ ዘመንን ፡ ብዘይካ’ቲ ኣብ ልዕሌና ዝካየድ ዝነበረ ሽርሕን ዓመጽን ወራራትን ፡ ነቲ ቅዱስ ባህልና ንምቕባር ባህላዊ ወራር ኣብ ልዕሌና ተኻይዱ’ዩ ፡ ህዝቢ ኤርትራ ግን ኣብ ልዕሊ ባህሉ ዘለዎ ፍቕርን ኣኽብሮትን መወዳድርቲ ስለዘይብሉ ፡ እናተኸላኸለ ብኣንጻሩ ባህሉ ንክዓቢ ጽዒሩን መስዋእቲ ከፊሉ ትዓዊቱሉ’ዩ ፡ ምስክሩ ፡* ***ኤርትራዊ ኣብ ዝሃሎወ-ሃልዩ ኣምባሳደር ናይ ሃገሩ ምዃኑ ክኣ ኣረጋጊጽዎ ፡***

***3. ሓባራዊ ተሳትፎ*** *፡*

 *ህዝቢ ኤርትራ እቲ እንኮ ዝውንኖ ንቕሓት ኮይኑ ፡* ***እቲ ዘይነጽፍ ኤርትራዊ ጸጋ*** *ታባሂሉ ድማ ይጥቀስ ፡ እዚ ንቕሓት’ዚ ዝጸገዮ ፡* ***ሓጺናዊ ሓድነት*** *፡ ንበብእዋኑ ዝቕልቀሉ ግዳማዊ ጐነጻት ኣላሽ ኣቢሉ ፡ ንቀጻልነት ምንባሩ ዝነደቐ ፡ ዝነበረን ዘሎን ሓጺናዊ ሓድነቱ ፡ ንሓባራዊ ተሳትፎ ህዝቢ ዝዕድም ፡ ልዕሊ ማዕድናዊ ሃብቲ ዝትመን ወርቃዊ ዋንነትና ዝኾነ ውሁብ ጸጋ እዩ ፡ ስለዚ ጥምረትን ሓድነትን ህዝቢ ኤርትራ ፡ ኣብ ውሽጢ ሃገር ትሓጺሩ ዘይተርፍ ምዃኑ ፡ ሓደ ካብ’ቲ ዘገርም ፍሉይነት እዩ ፡*

***4. ነብሰ-ምትእምማን*** *፡*

 *ኣቐዲምና ኣገዳስነት ስነ-ኣእምሮኣዊ ኣቋውማ ናይ ሕበረተሰብና ክንገልጽ ጸኒሕና ፡ መኽንያቱ ፡ ምንጪ ናይ ነብሰ-ምትእምማን ፡ ስነ-ኣእምሮኣዊ ኣቋውማ ስለዝኾነ ነብሰ-ምትእምማን ክበሃል እንከሎ ፡ ብዓል ዕላማን ንጹር ራኢይ ኰንካ ፡ንእትቃለሰሉ ዘለኻ ዕላማ ብግቡእ ኣሚንካሉ ፡ ንረብሓ ሃገርካን ህዝብኻን ክኸውን ይግባእ ፡ እዚ እቲ መሰረታዊ መርሓ-ግብሪ ኮይኑ ፡ ናይ ኣእምሮን ሕልናን ቅሳነት ዝህብ ሞራላውን ኣሳታፍን ቀጻልነት ዘሎዎ ኣማዕባሊ ስነ-ምግባር ኮይኑ ኣብ ደርማሳዊ ዓወት የብጽሓካ ፡*

*``ሓርነታዊ ቃልስና ክዕወት ዝኽኣለ’ውን ፡ ንነብስኻ ምኽኣል ! ዝብል ጭርሖ ፡ ብተግባር ስለዝሰርሓሉ ፡ ህያው ኣብነት ኮይኑና ክንብል ንደፍር ፡ እቲ ነብሰ-ምርኮሳ ወይ ነብሰ-ምትእምማን ዘይብሉ ፡ ነዛ ውልቁ ክግምግም ዘይክኣለ ፡ ብደረጃ ሃገር’ውን ክሕሰብ ዘይክኣል እዩ ፡ ንህዝብን ሃገርን ጾርን መንጸሮርን ኮይኑ ፡ ንፍግረ ሃገር መሳርሕን ግዳይ ናይ ባዕዳውያን ሓይልታት ይኸውን ፡*

***5. ሃገራዊ ሓበን ፡***

 *ኣብ ምክልኻልን ህንጸት ሃገርካን ፡ ኣብ ምሕብሓብ ሓድነት ህዝብኻን እትገብሮ ተሳትፎ ፡ ሃገራዊ ሓበን ኣኻዕቢቱ ፡ ንምዕቃብ መንነትካ ዓቢ ደራኺ ሓይሊ ኰይኑ ፡ እፎይታ ዝህብ ተጫባጢ ምስክርነቱ !! እቲ ኣብ ጸጽባሕ እትገብሮ ናይ ሂወትካ ምንቅስቓስ ባህታ ዝዓሰሎን ፡ ሞራልን ሃገራዊ ሓበን ኣስኒቑ ንቕድሚት ክትምርሽ ዝሕንኩለኻ ጻህያይ እትምሕዎን እዩ፡*

 *ኣብ ምውሓስ ልዑላውነትካን ፡ ምህናጽ ሃገርካን ፡ ኣብ ማሕበራዊ ጸገማት ህዝብኻ ዕጣይ-ምጣጣይ ክትብል ተሳትፎ እንተዘይብልካ ግን ታሪኽ ክሓተካ ስለዝነብር ናይ ሕልና ቅሳነት ክትረክብ’ውን ኣይትኽእልን ፡ ኣብቲ ብጸገማት ሃገርካ ዘይምግዳስን ብሓድነት ህዝብኻ ዘይሙሟቕን ፡ ዘኸትሎ ተነጽሎ ፡ ሳዕቤኑ ክሳብ ክንደይ ምዃኑ ንምእማት ዘጸግም ኮይኑ ኣይስምዓንን ፡*

***`` ሃገራዊ ሓበን ምውናንን ፡ ዘይምውናንን ፡ ፍልልዩ ፡ ከምቲ ኣብ መንጎ ጽድቃንን ሓጥያትን ዘሎ ፍልልይ ኢልና መረዳእታ ክንህበሉ'ውን ንኽእል ``፡***

***6. ህዝቢ ኤርትራ ደላይ ፍትሕን ሰላምን ፡***

 *ፍትሒ ዝደሊ : ጥዑይ ኣእምሮ : ስልጡን ባህሊን : ንጹር ራኢይ ዝውንን ህዝቢ እዩ ፡ ሰላም ንከንግስ ዝጽዕር’ውን ፡ ኣብ መነጎ ሰላምን ፡ ህውከትን ዘሎ ፍልልይ ኣነጺሩ ዝፈልጥን ፡ ንውጽኢቱ ዝያዳ ዘስተምቕርን እዩ ፡*

 *ከም ባህልን ልምድን ህዝቢ ኤርትራ ፡ ሕያዋይን ተቐባሊ ጋሻን እዩ ፡ ንክንደይ ህዝብታት ከባቢና ፡ ብባህርያዊ ሽግርን ፡ ኲናትን ውግእን ፡ ዝተጻገሙ ፡ ጸገማቶም ፈቲሑን፡ ንፍትሕን ሓቅን መስዋእቲ ዝኸፈለ ሕቡን ህዝቢ’ዩ ፡ ምናልባት ገሌና ፡ ነዚ ሓንካሪን ከዳምን ስርዓት ወያነ ፡ ንኣዲስ ኣበባ ሓንጊርና ዘእቶናዮ ጥራይ ንፈልጥ ንኸውን ፡ ኮይኑግን ኤርትራዊ ሓልዮትን ምሕብሓብን ፡ ሓቂ ንክትነግስን ኣብከባቢና ፡ ብፍላይ ክኣ ንናይ ቀረባ ዝኾኑ ጎረቤትና ህዝቢ ኢትዮጵያን ፡ ካልኦት ጐረባብቲ ሃገራትን : ንዘመናት ፡ ሓልየት ህዝቢ ኤርትራ ተፈልይዎም ኣይፈልጥን ፡ ንባዕሉ ታሪኽ ንነብሱ እናገለጸ እንታይነት ናይከባቢና ዕርቃኑ እናኣውጽአ ፡ ታሪኽ ኤርትራዊ ከም ወርቂ እናተዀልዐ ንዓለምና ይግለጸላ ኣሎ ፡*

 *ስለዚ ኤርትራዊ ስልጡን ባህሊ ስለዝውንን ፡ ንሽግሩ ከም መዋገዪ ገይርዎ ኣይፈልጥን ፡ ኣብ ጐረባብቱን ፡ ኣጋይሹን ዘለዎ ክብሪ ሰማይ ጠቀስ እዩ ፡ መኽንያቱ ፡ ራኢኡ ፡ ሓንቲ ስልጥንትን ምዕብልትን ሃገር ንምህናጽ ፡ኣብ ጻዕርን ሓርኮትኮትን ይርከብ ፡ ብቃልሱ ዘመዝግቦ ዓወት ፡ ዘልኣለማዊ ሰላም ሰፊኑ ማሕበራዊ ፍትሒ ንክነግስ እዩ ፡ ስለዚ ናይ ጎረባብትና ሰላም ምውሓስ ፡ ኣብ እነካይዶ ዘለና ህንጸት ሃገር ኣገዳስነት ስለዘለዎን ፡ በቲ ካልእ መዳይክኣ : መግለጺ ፍትሓውነትን ሰብኣውነትን ስለዝኾነ ፡ ንከነተግብሮ ታሪኻዊ ግዴታ’ውን’ዩ ፡*

*ሕጂ’ኸ ናበይ ገጽ ? ኣብዝመጽእ 3ይ ክፋል የራኽበና :*

*ንምክት ንዕወት !*

*ዓወት ንሓፋሽ !*

*መድሃኔ ተስፋለም*